1 Jo Korint 16 ACO85 - Doŋ lok ma mako jogo lim me - Bible Search\n1 Jo Korint 15 2 Jo Korint 1\n1 Jo Korint 16\nLim ma gijogo pi konyo jo pa Lubaŋa\n1-Doŋ lok ma mako jogo lim me konyo jo pa Lubaŋa: kit macalo yam aciko jo muye Kricito ma gibedo i Galatia ni guti, wun bene wutim kumeno. 2Nino mukwoŋo i cabit acel acel, dano acel acel i kinwu myero opok lim mogo oket pat, kun lubo kit ma en noŋo kwede, ci okan, wek pe gibed ka joŋo limwu ki ka koma, ma doŋ an ao botwu. 3Ka ao botwu kunnu, ci abicwalo jo ma wun wuyero me tero motwu i Jerucalem, kun noŋo amiyogi bene waraga. 4Ka ce onoŋo nen ni myero an bene aciti, ci wabicito kacel kwedgi.\n5-Abio botwu ma noŋo doŋ koŋ awoto ao i Makedonia, pien atamo me wok ki kunnu. 6Gwok nyo abibedo botwu pi kare manok mo, gwok nyo pi kare me koyo woko ducu, wek wubikonya bene i wotta ka ma abicito iye doki. 7Pien pe amito ni anenwu malomalo, ageno abibedo botwu pi kare malac, ka Rwot oye. 8--Ento abibedo i Epeco nio wa i kare me Pentekote, 9pien doŋ giyabo yo bota malac me tiyo tic matek kany, dok jo ma geŋo tic pol.\n10-Ka Temceo obino, wunen ni wumiyo en obedo i kinwu laboŋo lworo mo, pien en bene tiyo tic pa Rwot calo an kikoma. 11Ŋat mo pe myero ocaye, ento wukonye wek owot i kuc, wek odwog bota, pien akure ki utmegiwa.\n12Lok i kom ominwa Apolo, yam alege mada ni koŋ myero oo botwu, kacel ki utmego mukene, ento en pe omito bino kadi ki acel i kare-ni; atamo doŋ en bibino ka ce onoŋo kare maber.\nLega me agikki botgi ki mot\n13Wuki piny, wucuŋ matek likiŋ i kom niyewu, wubed co kikome, wubed ki teko. 14Gin ducu ma wutimo, wuti ki mar.\n15-Utmegina, wuŋeyo ni Citepana ki jo ma i ode aye gin jo mukwoŋo doko Lukricitayo i lobo Akaya, dok bene gumine kengi i tic pi jo pa Lubaŋa. 16Doŋ aleguwu me bedo ki winy bot jo-nu, ki jo mukene ducu ma giyelle kun gitiyo kacel kwedgi. 17Cwinya yom i bino pa Citepana gin ki Portunato ki Akaiko, pien gin gucuŋ ma kakarwu. 18Gin doŋ gudwoko cwinya, ki cwinywu bene. Gin jo macalo meno myero wutam pigi.\n19-Jo muye Kricito ducu ma gibedo i Acia gumotowu. Akwila ki Pricika gumotowu matek i Rwot, kacel ki lwak jo muye Kricito ma gicokke i otgi. 20Utmego ducu gumotowu. Wumotte kekenwu ki mot maleŋ me mar.\n21An Paulo amotowu ki coc ma acoyo ki ciŋa. 22Ŋat ma pe maro Rwot myero gicen woko. Bin Rwotwa! 23Kica pa Rwotwa Yecu Kricito obed kwedwu. 24Mar mera obed kwedwu ducu i Kricito Yecu. Amen